باب دارنا هولدينݣ، معروف كتر غير بسميت باب دارنا، هي واحد شاريكة مغريبية ديال لإنعاش لعقاري، كيقولو أنها بدات ف 1990، ولاكين ماتحلات رسميا حتال 18 أكتوبر 2019، مولاها هو سيدي محمد الوردي لي من قبل كان موضاف معا وفاسلف ؤ وفاكاش. لقصة كاتبدا ب ضبط ف 2013 ملي باب دارنا بدات كاتبان ف ساحة ب لإشهارات ف تلفازة وسوشل ميديا كيبينو فيهم أنهم عندهم مشاريع ديال ديور ف بزاف د لمدون د لمغريب ؤ بعروض مختالفة كاتناسب كلشي، ؤكيديرو حتا تسهيلات ف لخلاص. هاد لإشهارات، لي شاركو فيهم ممتيلين ؤفنانين، كانو كيدوزو فيهم لعروض لي كاينا بحال مثلا "تشري جوج ديور وتالتا فابور" ولا "ڤيلا بتامان برطمة"، هادشي لي خلا ناس يتيقو ؤيزعمو يشريو. حاجة خرا، هاد "شاريكة" حضرات لبزاف د لمعارض داخل لمغريب ولا ف لخاريج، وهادشي خلا حتا لمغاربة لي ساكنين برا يزعمو ف شريان ديال ديور. ف لول ديال نونبر 2019، تقريبان شي 20 واحد لي دافعين تسبيق باش ياخدو ديور مشاو كيطالبو قدام لمقر د شاريكة باش يردو ليهم فلوسهم حيت تعطلو باش يعطيهم ديورهم؛ ومن بعد ليالي من لمفاوضات، الوردي عطاهوم شيكات.